**U N I T E D   N A T I O N S                       N A T I O N S   U N I E S**

**გენერალური მდივანი**

**--**

**ვიდეომიმართვა**

**პრესის თავისუფლების მსოფლიო დღესთან დაკავშირებით**

**ნიუ-იორკი, 2022 წლის 3 მაისი**

 პრესის თავისუფლების მსოფლიო დღეს, ჩვენ ყურადღებას ვამახვილებთ იმ არსებითად მნიშვნელოვან სამუშაოზე, რომელსაც ჟურნალისტები და სხვა მედიამუშაკები ასრულებენ ხელისუფლებაში მყოფი პირებისგან გამჭვირვალობისა და ანგარიშვალდებულების მისაღწევად, რა დროსაც ხშირად საკუთარ თავს დიდი რისკის ქვეშ აყენებენ.

 COVID-19-ის პანდემიის განმავლობაში ბევრი მედიამუშაკი ბრძოლის წინა ხაზზე იმყოფებოდა და მათი მეცნიერულად დასაბუთებული რეპორტაჟები ინფორმაციის სარწმუნო წყაროებად იქცეოდა პასუხისმგებლიანი გადაწყვეტილებების მიღებისას და სიცოცხლის გადარჩენას ეხმარებოდა. თავის მხრივ, ჟურნალისტებმა, რომლებიც აშუქებენ კლიმატის, ბიომრავალფეროვნებისა და დაბინძურების პრობლემებს, მოახერხეს მსოფლიო ყურადღების მიპყრობა ამ სამმაგი პლანეტარული კრიზისის მიმართ.

 ამასობაში ჟურნალისტებისა და მედიამუშაკების თავისუფლების საფრთხეები დღითი დღე იზრდება. ამა თუ იმ თემაზე მუშაობისას - იქნება ეს გლობალური ჯანმრთელობა, კლიმატის კრიზისი, კორუფცია თუ ადამიანის უფლებათა დარღვევა - ისინი აწყდებიან თავიანთი საქმიანობის მზარდი პოლიტიზების პრობლემასა და სხვადასხვა მხრიდან მათი გაჩუმების მცდელობებს.

 ციფრულმა ტექნოლოგიებმა ინფორმაციისადმი ხელმისაწვდომობის დემოკრატიზაცია მოახდინა, მაგრამ ამავდროულად სერიოზული გამოწვევებიც წარმოშვა.

 სოციალური ქსელების პლატფორმის ბევრი ბიზნეს-მოდელები ეფუძნება არა სანდო ინფორმაციაზე ხელმისაწვდომობის გაფართოებას, არამედ იმას, რომ უფრო მეტად „წამოაგოს“ აუდიტორია, რაც ხშირად აღშფოთების პროვოცირებასა და სიცრუის გავრცელებას ნიშნავს.

 მასმედიის სფეროს მუშაკებს საომარი მოქმედებების ზონებში არა მხოლოდ ბომბები და ტყვიები ემუქრებათ, არამედ ფალსიფიკაციისა და დეზინფორმაციის საბრძოლო იარაღები, რომლებიც თან სდევს თანამედროვე ომს. მათზე შეიძლება განახორციელონ თავდასხმა ისე, თითქოს ისინი მტრები იყვნენ; ისინი შეიძლება დაადანაშაულონ ჯაშუშობაში, დააკავონ ან მოკლან უბრალოდ იმიტომ, რომ თავიანთ საქმეს ასრულებენ.

 გარდა ამისა, ციფრული ტექნოლოგიები გაცილებით აადვილებს ცენზურას. ბევრ ჟურნალისტსა და რედაქტორს მთელს მსოფლიოში მუდმივად ემუქრება მათი პროგრამების დახურვისა და მათი რეპორტაჟების არგაშვების საფრთხე.

 ამასთანავე, ციფრული ტექნოლოგიები ახალ არხებს ქმნის ჩაგვრისა და შეურაცხყოფისთვის. ონლაინ თავდასხმისა და ძალადობის რისკი განსაკუთრებით ქალ-ჟურნალისტებს ემუქრებათ. იუნესკომ დაადგინა, რომ ოთხი გამოკითხული ქალიდან დაახლოებით სამმა გამოსცადა ონლაინ ძალადობა. გარდა ამისა, ჟურნალისტების მუშაობას ხელს უშლის ასევე ჰაკერობა და უკანონო თვალთვალი.

 იცვლება მეთოდები და ინსტრუმენტები, მაგრამ მედიის დისკრედიტაციისა და სიმართლის დამალვის მიზანი იგივე რჩება.

 შედეგებიც იგივე რჩება: ადამიანები და საზოგადოებები სიმართლის სიცრუისგან გარჩევას ვერ ახერხებენ და საზარელ მანიპულირებას ემორჩილებიან.

 პრესის თავისუფლების გარეშე ჭეშმარიტად დემოკრატიული საზოგადოებები ვერ იარსებებს. პრესის თავისუფლების გარეშე თავისუფლება არ არსებობს.

 გაერთიანებული ერების ორგანიზაცია საყოველთაო მხარდაჭერას უცხადებს ჟურნალისტებსა და მედიის მუშაკებს. ათი წლის წინ ჩვენ შევიმუშავეთ სამოქმედო გეგმა ჟურნალისტთა უსაფრთხოებისთვის, იმისათვის, რომ დავიცვათ მასმედიის სფეროს მუშაკები და დავასრულოთ მათ მიმართ ჩადენილი დანაშაულის დაუსჯელობა.

 პრესის თავისუფლების მსოფლიო დღეს ჩვენ პატივისცემას გამოვხატავთ იმ მნიშვნელოვანი სამუშაოსთვის, რომელსაც მედია საშუალებები ასრულებენ ხელისუფლებისთვის სიმართლის თქმის, სიცრუის მხილებისა და ძლიერი, მყარი ინსტიტუტებისა და საზოგადოებების აშენების საქმეში.

 ჩვენ მოვუწოდებთ მთავრობებს, მედია ორგანიზაციებსა და ტექნოლოგიურ კომპანიებს მთელ მსოფლიოში, მხარი დაუჭირონ ამ პრინციპულად მნიშვნელოვან ძალისხმევას.

 გმადლობთ.